Налшык и псэупIэ унэхэр фIыуэ зэрызэрахьэр къэралым къыщалъытэ
Лэжьыгъэ IуэхукIэ Къэбэрдей-Балъкъэрым щыIахэу ПсэупIэ-коммунальнэ хозяйствэм реформэхэр щегъэкIуэкIыным зыщIэгъэкъуэнымкIэ фондым и кIэлъыплъакIуэ советым и тхьэмадэ Степашин Сергей, псэупIэ-коммунальнэ хозяйствэм реформэхэр щегъэкIуэкIынымкIэ фондым и генеральнэ директор Цицин Констатин, КъБР-м и Iэтащхьэ КIуэкIуэ Казбек сымэ «ПсэупIэ-коммунальнэ хозяйствэм фIагъымкIэ и дамыгъэмрэ» блыным кIэралъхьэ «Зыдэплъеипхъэ унэ» пхъэбгъумрэ иратащ Налшык къалэм Тэрчокъуэм и цIэр зезыхьэ и уэрамым фэтэр куэд хъууэ тет псэупIэ унэ №58-м хэт фэтэрхэр зи мылъкухэм я зэгухьэныгъэм и унафэщI Гъуэгунокъуэ Iэсият. Унэм щIэсхэм тыгъэ хуащIащ щIэх-щIэхыурэ къагъэщIэрэщIэж фондым халъхьэну тхылъхэр.
«ПсэупIэхэр зи мылъкухэм я зэгухьэныгъэм и щапхъэм наIуэ къещI унэхэр тэмэму икIи тыншу ущыпсэун папщIэ зэрызепхьэн хуейр. Мы зэгухьэныгъэм и унафэщIым фIыщIэ хузощI граждан жэрдэм хэлъу зэрылажьэм папщIэ», — жиIащ КIуэкIуэ Казбек зэхуэсым хэтахэм захуигъазэри.
Степашин Сергей гуфIэгъуэ IуэхумкIэ мы унэм щIэсхэм ехъуэхъуащ икIи адэкIи къабзэлъабзагъэмрэ зэIузэпэщыныгъэмрэ яхъумэну къыхуриджащ. «Къэбэрдей-Балъкъэр Республикэм щыщу мыпхуэдэ цIэ лъапIэр япэу зыфIащар фи унэрщ. Си гуапэу фIыщIэ фхузощI тыншыпIэ фызэриIэнум хуэгъэзауэ псори зэрывлэжьым папщIэ. «Щапхъэ зытрах унэ» цIэр фи егугъуныгъэм хуэфащэщ»,-жиIащ абы.
Тэрчокъуэм и уэрамым къатипщIу зэтету 1991 гъэм тращIыхьауэ щыта унэ №58-м иджыпсту цIыху 840-рэ щIэсщ. Абы щыпсэухэр псоми я зэхуэдэ мылъкур, пщIантIэр зэIузэпэщ щIыныр, зехьэным жыджэру хэтщ, инженер коммуникацэхэр, щIыхьэпIэхэр, зыгъэпсэхупIэхэр зыхуей хуагъазэ, коммунальнэ Iуэхутхьэбзэхэм я уасэр и зэманым ят.
ПсэупIэ-коммунальнэ хозяйствэм и IэнатIэм щекIуэкI реформэхэр дэIыгъынымкIэ фондым и дэIэпыкъуныгъэкIэ 2009 гъэм унащхьэр, унэ щIыбыр, псы хуабэр зрикIуэ бжьамийхэр капитальнэу зэрагъэпэщыжащ, унэм къекIуалIэ энергиер къызэрапщ Iэмэпсымэхэр ягъэуващ.
А махуэ дыдэм Степашин Сергейрэ Цицин Констатинрэ «ПсэупIэ-коммунальнэ хозяйствэм фIагъымкIэ и дамыгъэр», «ПсэупIэ-коммунальнэ хозяйствэм щапхъэ зытрах и предприятэ» дамыгъэмрэ иратащ «Прохладнэ хуабээнерго» предприятэм и унафэщI Атаманенкэ Андрей.
ПсэупIэ-коммунальнэ хозяйствэм и фондым и кIэлъыплъакIуэ советым и тхьэмадэ Степашин Сергей къыщыпсалъэм къыхигъэщхьэхукIащ апхуэдэ цIэ лъапIэр псэупIэ-коммунальнэ хозяйствэм и IэнатIэм хиубыдэ IуэхущIапIэр зехьэнымкIэ, къэгъэщIэрэщIэжынымкIэ, коммунальнэ инфраструктурэм хиубыдэ ухуэныгъэхэр зэрырагъэкIуэкIым я лъэныкъуэкIэ яIэ ехъулIэныгъэхэм папщIэ зэрыфIащыр.
Къэбэрдей-Балъкъэр Республикэм и Iэтащхьэ КIуэкIуэ Казбек предприятэм и лэжьакIуэхэм яхуэгъэзауэ жиIащ: «Фи гупыр IэнатIэ мытыншым тэмэму щылэжьэнымкIэ икIи ехъулIэныгъэхэр къэхьынымкIэ щапхъэщ».
«Прохладнэ хуабээнерго» акционер зэгухьэныгъэр 2003 гъэм къызэрагъэпэщауэ щытащ. IуэхущIапIэ зэмылIэужьыгъуэхэм къадэкIуэу абы фэтэр куэд хъу унэу 225-рэ егъэплъ. Компанием и унафэщIхэр зэпымыууэ йогугъу хуабэр къэлэжьынымрэ ар къэзыгъэсэбэпхэм я деж нэгъэсынымрэ текIуадэр гъэмэщIэным, Iуэхутхьэбзэхэм я фIагъыр къэIэтыным. Къапщтэмэ, 2017 гъэ лъандэрэ мыбы электрокъарур къэзыпщ автоматикэ системэ къыщагъэсэбэп, псыр зэрагъэхуабэ Iэмэпсымэхэр къанэ щIагъуэ щымыIэу зэрахъуэкIащ. Хуабэр зрикIуэ сетхэр зэрылажьэ зэманыр нэхъ кIыхь зыщI иджырей технологиехэр къагъэсэбэп.
КъБР-м и Iэтащхьэмрэ Правительствэмрэ я пресс-IуэхущIапIэ.
